Hayvonlarni identifikatsiya qilish, roʻyxatga olish va kuzatish toʻgʻrisida
(law, 2028-01-01)

1. Ushbu Qonunning maqsadi va qoʻllanilish sohasi
Ushbu Qonunning maqsadi hayvonlarni identifikatsiya qilish, roʻyxatga olish va kuzatish sohasidagi munosabatlarni tartibga solishdan iborat. Ushbu Qonun hayvonlarni jismoniy va yuridik shaxslar tomonidan saqlash va (yoki) koʻpaytirish bilan bogʻliq boʻlgan, ushbu Qonunda nazarda tutilgan munosabatlarga nisbatan qoʻllaniladi.

2. Hayvonlarni identifikatsiya qilish, roʻyxatga olish va kuzatish toʻgʻrisidagi qonunchilik
Hayvonlarni identifikatsiya qilish, roʻyxatga olish va kuzatish toʻgʻrisidagi qonunchilik ushbu Qonun hamda boshqa qonunchilik hujjatlaridan iboratdir. Agar Oʻzbekiston Respublikasining xalqaro shartnomasida Oʻzbekiston Respublikasining hayvonlarni identifikatsiya qilish, roʻyxatga olish va kuzatish toʻgʻrisidagi qonunchiligida nazarda tutilganidan boshqacha qoidalar belgilangan boʻlsa, xalqaro shartnoma qoidalari qoʻllaniladi.

3. Asosiy tushunchalar
Ushbu Qonunda quyidagi asosiy tushunchalar qoʻllaniladi: vakolatli davlat organining vakili — tuman (shahar) veterinariya va chorvachilikni rivojlantirish boʻlimi xodimi; identifikatsiya qilish vositalari — hayvonning identifikatsiya raqamini oʻz ichiga oladigan, uni boshqa hayvonlardan ajratish imkonini beradigan vizual birkalar, elektron mikrochiplar va aralash mikrochipli birkalar; identifikatsiya qilish obyektlari — jismoniy va yuridik shaxslar tomonidan saqlanadigan va (yoki) koʻpaytiriladigan hayvonlar; elektron axborot tizimi — identifikatsiya qilingan hayvonlar roʻyxati bilan ularni roʻyxatga olish, hisobdan chiqarish va boshqa harakatlar toʻgʻrisidagi axborotni oʻz ichiga oluvchi maʼlumotlar bazasi; hayvonlar — jismoniy va yuridik shaxslar tomonidan saqlanadigan va (yoki) koʻpaytiriladigan qoramol, qoʻylar, echkilar, choʻchqalar, otlar, tuyalar, itlar, mushuklar; hayvonning identifikatsiya raqami — hayvonga bir marta beriladigan hamda boshqa hayvonlarda takrorlanmaydigan harfli va raqamli ramzlarga ega noyob kod; hayvonlarni identifikatsiya qilish — hayvonlar toʻgʻrisidagi tegishli maʼlumotlarni (yoshi, jinsi, rangi, zoti va boshqa zarur koʻrsatkichlarni) aniqlash uchun hayvonlarga identifikatsiya raqamini oʻrnatish; hayvonlarni kuzatish — hayvonlarning butun yashash davri davomida ularning kelib chiqish joyi, tugʻilishi va koʻchib yurishi (migratsiyasi) haqidagi, shuningdek hayvonlarda uchraydigan kasalliklar profilaktikasi, ularga tashxis qoʻyish va ularni davolash toʻgʻrisidagi maʼlumotlarni toʻplash; hayvonlarni roʻyxatga olish — hayvonlarni identifikatsiya qilish natijasida olingan hayvonlar toʻgʻrisidagi maʼlumotlarni, shu jumladan ularga berilgan identifikatsiya raqamlari haqidagi maʼlumotlarni elektron axborot tizimiga kiritish; hayvonning egasi — hayvonlarni oʻz ehtiyojlari, xizmat maqsadlari uchun yoki tadbirkorlik faoliyatini amalga oshirish uchun saqlash va (yoki) koʻpaytirish bilan shugʻullanuvchi hamda hayvonlarga tegishincha mulk, operativ boshqarish huquqlari asosida yoki boshqa qonuniy asoslarda egalik qiluvchi jismoniy yoki yuridik shaxs; hayvonni hisobdan chiqarish — identifikatsiya qilingan hayvonga tegishli boʻlgan maʼlumotlarning elektron axborot tizimidagi faolligini belgilangan tartibda tugatish.

4. Oʻzbekiston Respublikasi Vazirlar Mahkamasining hayvonlarni identifikatsiya qilish, roʻyxatga olish va kuzatish sohasidagi vakolatlari
Oʻzbekiston Respublikasi Vazirlar Mahkamasi: hayvonlarni identifikatsiya qilish, roʻyxatga olish va kuzatish sohasidagi davlat siyosati amalga oshirilishini taʼminlaydi; respublika ijro etuvchi hokimiyat organlarining hayvonlarni identifikatsiya qilish, roʻyxatga olish va kuzatish sohasidagi faoliyatini muvofiqlashtiradi; hayvonlarni identifikatsiya qilish, roʻyxatga olish va kuzatish sohasidagi davlat dasturlarini tasdiqlaydi hamda ularning bajarilishi ustidan nazoratni amalga oshiradi; hayvonlarni identifikatsiya qilish, roʻyxatga olish, kuzatish va hisobdan chiqarish tartibini hamda bosqichlarini belgilaydi. Oʻzbekiston Respublikasi Vazirlar Mahkamasi qonunchilikka muvofiq boshqa vakolatlarni ham amalga oshirishi mumkin.

5. Vakolatli davlat organining hayvonlarni identifikatsiya qilish, roʻyxatga olish va kuzatish sohasidagi vakolatlari
Oʻzbekiston Respublikasi Qishloq xoʻjaligi vazirligi huzuridagi Veterinariya va chorvachilikni rivojlantirish qoʻmitasi hayvonlarni identifikatsiya qilish, roʻyxatga olish va kuzatish sohasidagi vakolatli davlat organidir (bundan buyon matnda vakolatli davlat organi deb yuritiladi). Vakolatli davlat organi: hayvonlarni identifikatsiya qilish, roʻyxatga olish va kuzatish sohasidagi davlat siyosatini amalga oshirishda ishtirok etadi; hayvonlarni identifikatsiya qilish, roʻyxatga olish va kuzatish sohasidagi davlat dasturlarini ishlab chiqadi hamda amalga oshiradi; hayvonlarni identifikatsiya qilish, roʻyxatga olish va kuzatish sohasidagi normativ-huquqiy hujjatlar loyihalarini ishlab chiqishda ishtirok etadi; tegishli respublika ijro etuvchi hokimiyat organlari bilan birgalikda hayvonlarni identifikatsiya qilish, roʻyxatga olish va kuzatish boʻyicha tadbirlarni tashkil etadi; hayvonlarni identifikatsiya qilish vositalarini ishlab chiqaruvchilarga majburiy atribut raqamlarini belgilaydi; hayvonlarni identifikatsiya qilish, roʻyxatga olish, kuzatish va hisobdan chiqarish ishlarining monitoringini amalga oshiradi; hayvonlarni identifikatsiya qilish, roʻyxatga olish, kuzatish va hisobdan chiqarish ishlarining bajarilishini tashkil etadi; hayvonlarning egalariga hayvonlarni identifikatsiya qilish boʻyicha xizmatlar koʻrsatilishini taʼminlaydi. Vakolatli davlat organi qonunchilikka muvofiq boshqa vakolatlarni ham amalga oshirishi mumkin.

6. Oʻzbekiston Respublikasi Qishloq xoʻjaligi vazirligi huzuridagi Veterinariya va chorvachilikni rivojlantirish qoʻmitasi qoshidagi Hayvonlarni identifikatsiya qilish, roʻyxatga olish va kuzatish markazining vakolatlari
Oʻzbekiston Respublikasi Qishloq xoʻjaligi vazirligi huzuridagi Veterinariya va chorvachilikni rivojlantirish qoʻmitasi qoshidagi Hayvonlarni identifikatsiya qilish, roʻyxatga olish va kuzatish markazi (bundan buyon matnda Identifikatsiya markazi deb yuritiladi): hayvonlarni identifikatsiya qilish, roʻyxatga olish, kuzatish va hisobdan chiqarish boʻyicha tadbirlarni tashkil etadi; elektron axborot tizimini muvofiqlashtiradi va real vaqt rejimida elektron axborot almashinuvini taʼminlaydi; hayvonlarni identifikatsiya qilish, roʻyxatga olish va kuzatish sohasida oʻqitish hamda malaka oshirishni tashkil etadi; hayvonlarni identifikatsiya qilish, roʻyxatga olish, kuzatish, hisobdan chiqarish va saqlash tartib-taomillarini ishlab chiqadi; hayvonlarni identifikatsiya qilish, roʻyxatga olish va kuzatish tizimini takomillashtirish boʻyicha xalqaro tajriba asosida takliflar ishlab chiqadi. Identifikatsiya markazi qonunchilikka muvofiq boshqa vakolatlarni ham amalga oshirishi mumkin.

7. Mahalliy ijro etuvchi hokimiyat organlarining hayvonlarni identifikatsiya qilish, roʻyxatga olish va kuzatish sohasidagi vakolatlari
Mahalliy ijro etuvchi hokimiyat organlari: hayvonlarni identifikatsiya qilish, roʻyxatga olish va kuzatish sohasidagi davlat siyosatini amalga oshirishda ishtirok etadi; hayvonlarni identifikatsiya qilish, roʻyxatga olish va kuzatish sohasidagi tasdiqlangan hududiy dasturlarni amalga oshiradi; tegishli hududda hayvonlarni identifikatsiya qilish, roʻyxatga olish va kuzatish boʻyicha chora-tadbirlar amalga oshirilishiga koʻmaklashadi. Mahalliy ijro etuvchi hokimiyat organlari qonunchilikka muvofiq boshqa vakolatlarni ham amalga oshirishi mumkin.

8. Fuqarolar oʻzini oʻzi boshqarish organlarining hayvonlarni identifikatsiya qilish, roʻyxatga olish va kuzatish boʻyicha tadbirlarda ishtirok etishi
Fuqarolarning oʻzini oʻzi boshqarish organlari: hayvonlarni identifikatsiya qilish, roʻyxatga olish va kuzatish sohasidagi davlat dasturlarini, hududiy va boshqa dasturlarni amalga oshirishda ishtirok etadi; hayvonlarni identifikatsiya qilish, roʻyxatga olish va kuzatishni tashkil etishda davlat veterinariya xizmatiga koʻmaklashadi; hayvonlarni identifikatsiya qilish, roʻyxatga olish va kuzatish sohasida jamoatchilik nazoratini amalga oshiradi. Fuqarolarning oʻzini oʻzi boshqarish organlari hayvonlarni identifikatsiya qilish, roʻyxatga olish va kuzatish boʻyicha boshqa tadbirlarda ham qonunchilikka muvofiq ishtirok etishi mumkin.

9. Hayvonlarni identifikatsiya qilish, roʻyxatga olish va hisobdan chiqarish shartlari hamda tartibi
Oʻzbekiston Respublikasi hududida jismoniy yoki yuridik shaxslar tomonidan saqlanadigan va (yoki) koʻpaytiriladigan hayvonlar identifikatsiya qilish obyekti sifatida belgilangan tartibda identifikatsiya qilinishi hamda roʻyxatga olinishi kerak. Qoramol, qoʻylar, echkilar va tuyalar tugʻilganidan oʻn toʻrt kundan keyin, otlar tugʻilganidan toʻrt oydan keyin, choʻchqalar tugʻilganidan bir oydan keyin, itlar va mushuklar tugʻilganidan uch oydan keyin identifikatsiya qilinishi hamda roʻyxatga olinishi lozim. Bunda hayvonlar koʻrsatilgan muddatlar tugaganidan keyin bir oydan kechiktirmay identifikatsiya qilinishi va roʻyxatga olinishi kerak. Saqlash va (yoki) koʻpaytirish maqsadida Oʻzbekiston Respublikasi hududiga olib kiriladigan hayvonlar olib kirilgan sanadan eʼtiboran yigirma bir kundan kechiktirmay identifikatsiya qilinishi kerak. Oʻzbekiston Respublikasida saqlanadigan va (yoki) koʻpaytiriladigan hayvonlar soʻyilgan (nobud boʻlgan, oʻlgan, yoʻq qilingan) yoki Oʻzbekiston Respublikasi hududidan tashqariga olib chiqilgan taqdirda yetti kunlik muddatda hisobdan chiqariladi. Hayvonlarni identifikatsiya qilish, roʻyxatga olish va kuzatishga qaratilgan tadbirlar hayvonlar egalarining oʻz mablagʻlari, homiylik xayriyalari, Oʻzbekiston Respublikasi Davlat budjetining mablagʻlari va qonunchilikda taqiqlanmagan boshqa manbalar hisobidan amalga oshiriladi. Hayvonlarning egalaridan toʻlov undirmasdan hayvonlarni identifikatsiya qilish va roʻyxatga olish tartibi hamda bosqichlari Oʻzbekiston Respublikasi Vazirlar Mahkamasi tomonidan belgilanadi. Hayvonlarni identifikatsiya qilish, roʻyxatga olish, kuzatish va hisobdan chiqarish tartibi hamda bosqichlari Oʻzbekiston Respublikasi Vazirlar Mahkamasi tomonidan belgilanadi.

10. Elektron axborot tizimi
Elektron axborot tizimidan hayvonlarni identifikatsiya qilish, roʻyxatga olish va kuzatish sohasini davlat tomonidan tartibga solish hamda boshqarish, shuningdek hayvonlar toʻgʻrisida ishonchli axborot olish maqsadida foydalaniladi. Identifikatsiya markazi elektron axborot tizimining operatoridir. Elektron axborot tizimi quyidagilarni oʻz ichiga oladi: hayvonning egasi jismoniy shaxs boʻlgan hollarda — jismoniy shaxsning familiyasini, ismini, otasining ismini, tugʻilgan sanasini, shaxsiy identifikatsiya raqamini, jismoniy shaxsning yoki yakka tartibdagi tadbirkorning yashash joyini va telefon raqamini; hayvonning egasi yuridik shaxs boʻlgan hollarda — yuridik shaxsning toʻliq nomini, davlat roʻyxatidan oʻtgan sanasini, manzilini, soliq toʻlovchining identifikatsiya raqamini hamda ushbu yuridik shaxs rahbarining familiyasini, ismini, otasining ismini va telefon raqamini; hayvonlar toʻgʻrisidagi maʼlumotlarni; hayvonlar Oʻzbekiston Respublikasi hududiga olib kirilgan sanani (saqlash va koʻpaytirish maqsadida olib kirilganda); identifikatsiya qilish vositalari toʻgʻrisidagi maʼlumotlarni; hayvonlarning identifikatsiya raqamlarini; hayvonlar soʻyilgan (nobud boʻlgan, oʻlgan, yoʻq qilingan) yoki Oʻzbekiston Respublikasi hududidan tashqariga olib chiqilgan sanani; hayvonlarda uchraydigan kasalliklar profilaktikasi, ularga tashxis qoʻyish va ularni davolash toʻgʻrisidagi axborotni. Elektron axborot tizimiga axborotni, identifikatsiya qilingan hayvonlar toʻgʻrisidagi maʼlumotlarni kiritish va mazkur tizimdan foydalanish tartibi vakolatli davlat organi tomonidan belgilanadi.

11. Vakolatli davlat organi vakilining huquq va majburiyatlari
Vakolatli davlat organining vakili quyidagi huquqlarga ega: hayvonlarni identifikatsiya qilish boʻyicha zarur tadbirlarni oʻtkazish toʻgʻrisida yuridik va jismoniy shaxslarga bajarilishi majburiy boʻlgan koʻrsatmalar berish; hayvonlar egalarining hududiga va identifikatsiya qilingan hayvonlar yoki identifikatsiya qilinishi, roʻyxatga olinishi, kuzatilishi va hisobdan chiqarilishi lozim boʻlgan hayvonlar saqlanadigan joylarga qonunchilikda belgilangan tartibda kirish; hayvonning egasidan hayvonlarni identifikatsiya qilish, roʻyxatga olish, kuzatish, hisobdan chiqarish uchun zarur boʻlgan axborotni olish va hayvonlarni identifikatsiya qilish, roʻyxatga olish, kuzatish, hisobdan chiqarish boʻyicha chora-tadbirlarni amalga oshirish. Vakolatli davlat organining vakili: hayvon egasining murojaatiga asosan besh ish kuni ichida hayvonni identifikatsiya qilishi va roʻyxatdan oʻtkazishi; ushbu Qonun 9-moddasining toʻrtinchi qismida nazarda tutilgan hollarda hayvon egasining murojaatiga muvofiq ikki ish kuni ichida hayvonni hisobdan chiqarishi; identifikatsiya qilinmagan va roʻyxatga olinmagan hayvonlarni identifikatsiya qilish, roʻyxatga olish va kuzatish boʻyicha barcha zarur choralarni koʻrishi; elektron axborot tizimiga maʼlumotlarni oʻz vaqtida kiritishi shart. Vakolatli davlat organining vakili qonunchilikka muvofiq boshqa huquqlarga ega boʻlishi va uning zimmasida boshqa majburiyatlar boʻlishi mumkin.

12. Hayvon egasining huquq va majburiyatlari
Hayvonning egasi quyidagi huquqlarga ega: elektron axborot tizimidan oʻziga tegishli boʻlgan hayvonlar toʻgʻrisidagi axborotni olish; oʻziga tegishli boʻlgan hayvonlarni identifikatsiya qilishni va roʻyxatdan oʻtkazishni vakolatli davlat organi vakilidan talab qilish; vakolatli davlat organi vakilining gʻayriqonuniy harakatlari yoki harakatsizligi ustidan shikoyat qilish; identifikatsiya qilingan hayvonlarda oʻtkazilgan tashxis qoʻyishga doir tekshirishlar va davolash natijalari haqida axborot olish; davlat veterinariya xizmatidan mamlakat hududidagi epizootik vaziyat va profilaktika tadbirlari toʻgʻrisida bepul axborot olish. Hayvonning egasi: hayvonlarni identifikatsiya qilish, roʻyxatga olish va kuzatish toʻgʻrisidagi qonunchilik talablariga rioya etishi; oʻziga tegishli boʻlgan hayvonlarni identifikatsiya qilish, roʻyxatga olish va hisobdan chiqarish uchun, shuningdek hayvonning egasi almashgan taqdirda qayta roʻyxatga olish uchun vakolatli davlat organiga qonunchilikda belgilangan muddatlarda elektron tarzda yoki toʻgʻridan-toʻgʻri murojaat qilishi; identifikatsiya qilinmagan va roʻyxatga olinmagan hayvonlarning saqlanishiga va (yoki) koʻpaytirilishiga yoʻl qoʻymasligi shart. Hayvonning egasi qonunchilikka muvofiq boshqa huquqlarga ega boʻlishi va uning zimmasida boshqa majburiyatlar boʻlishi mumkin.

13. Nizolarni hal etish
Hayvonlarni identifikatsiya qilish, roʻyxatga olish va kuzatish sohasida yuzaga keladigan nizolar qonunchilikda belgilangan tartibda hal etiladi.

14. Hayvonlarni identifikatsiya qilish, roʻyxatga olish va kuzatish toʻgʻrisidagi qonunchilikni buzganlik uchun javobgarlik
Hayvonlarni identifikatsiya qilish, roʻyxatga olish va kuzatish toʻgʻrisidagi qonunchilikni buzganlikda aybdor shaxslar belgilangan tartibda javobgar boʻladi.

15. Ushbu Qonunning ijrosini, yetkazilishini, mohiyati va ahamiyati tushuntirilishini taʼminlash
Oʻzbekiston Respublikasi Qishloq xoʻjaligi vazirligi huzuridagi Veterinariya va chorvachilikni rivojlantirish qoʻmitasi va boshqa manfaatdor tashkilotlar ushbu Qonunning ijrosini, ijrochilarga yetkazilishini hamda mohiyati va ahamiyati aholi oʻrtasida tushuntirilishini taʼminlasin.

16. Qonunchilikni ushbu Qonunga muvofiqlashtirish
Oʻzbekiston Respublikasi Vazirlar Mahkamasi: hukumat qarorlarini ushbu Qonunga muvofiqlashtirsin; respublika ijro etuvchi hokimiyat organlari ushbu Qonunga zid boʻlgan oʻz normativ-huquqiy hujjatlarini qayta koʻrib chiqishlari va bekor qilishlarini taʼminlasin.

17. Ushbu Qonunning kuchga kirishi
Ushbu Qonun rasmiy eʼlon qilingan kundan eʼtiboran bir yil oʻtgach kuchga kiradi. Ushbu Qonun 12-moddasining ikkinchi qismi 2028-yil 1-yanvardan eʼtiboran amalga kiritiladi.